Bekendtgørelse for Færøerne om anbringelse af dømte i institution m.v. uden for fængsel eller arresthus (§ 78-bekendtgørelsen)

I medfør af § 78, stk. 5, § 105, stk. 2, og § 111, stk. 3, i lov nr… af… for Færøerne om fuldbyrdelse af straf m.v., og § 78, stk. 5, og § 105, stk. 2, i lov om fuldbyrdelse af straf m.v., jf. lovbekendtgørelse nr. 201 af 28. februar 2023, fastsættes:

*Indledende bestemmelser*

**§ 1.** Efter straffuldbyrdelseslovens § 78, stk. 1, kan en dømt midlertidigt eller for hele eller resten af straffetiden anbringes på hospital, i familiepleje, i egnet hjem eller institution på Færøerne eller i Danmark, når

1) den dømte har behov for særlig behandling eller pleje, som i væsentlig grad kan tilgodeses i den pågældende institution m.v.,

2) der på grund af den dømtes alder, helbredstilstand eller andre særlige omstændigheder er særlige grunde til ikke at anbringe eller beholde den dømte i arresthus eller fængsel, og

3) afgørende hensyn til retshåndhævelsen ikke taler imod anbringelse uden for arresthus eller fængsel.

*Stk. 2.* Efter straffuldbyrdelseslovens § 78, stk. 2, anbringes dømte, der er under 18 år, i institution m.v. på Færøerne eller i Danmark som omhandlet i stk. 1, medmindre

1) det skønnes at være bedst for den unge at udstå straffen på Færøerne, og der ikke kan findes en egnet institution m.v. på Færøerne, eller

2) afgørende hensyn til retshåndhævelsen taler imod anbringelse uden for arresthus eller fængsel.

*Kompetence*

**§ 2.** Afgørelse om anbringelse af dømte efter straffuldbyrdelseslovens § 78, stk. 1 og 2, i institution m.v. uden for fængsel eller arresthus træffes af det kriminalforsorgsområde, hvorunder Kriminalforsorgen på Færøerne hører, jf. dog stk. 2.

*Stk. 2.* Afgørelse om anbringelse i institution m.v. uden for fængsel eller arresthus træffes af Direktoratet for Kriminalforsorgen i følgende tilfælde:

1) Den dømte skal udvises af landet efter strafudståelsen.

2) Den dømte har ifølge politidirektøren i den politikreds, der har behandlet straffesagen, tilknytning til en rocker- eller bandegruppering m.v.

3) Den pågældende er dømt for terror eller anden kriminalitet omfattet af straffelovens kapitel 12 eller 13.

4) Den pågældende er dømt for politisk motiveret kriminalitet.

5) Den pågældende er indberettet af kriminalforsorgen til Rigspolitiet på grund af bekymring for radikalisering eller ekstremisme.

6) Der er uenighed mellem anklagemyndigheden og det pågældende kriminalforsorgsområde, jf. stk. 1, om, hvorvidt anbringelse skal finde sted, jf. § 6, stk. 1 og 2.

7) Der er uenighed mellem en psykiatrisk afdeling eller et hospital og det pågældende kriminalforsorgsområde, jf. stk. 1, om, hvorvidt anbringelse skal finde sted, jf. § 4, stk. 2.

8) Den pågældende er idømt fængsel på livstid eller forvaring.

*Samtykke*

**§ 3.** Anbringelse forudsætter, at den dømte samtykker heri, medmindre der foreligger særlige grunde.

*Involverede myndigheder m.v.*

**§ 4.** Det er en forudsætning for anbringelse på en institution m.v. uden for fængsel eller arresthus*,* at et egnet anbringelsessted har erklæret sig villig til at modtage den dømte, jf. dog stk. 2*.*

*Stk. 2.* Hvis en psykiatrisk afdeling eller et hospital og det kriminalforsorgsområde, hvorunder Kriminalforsorgen på Færøerne hører, ikke er enige om, at anbringelse på afdelingen eller hospitalet bør finde sted, indhenter kriminalforsorgsområdet en udtalelse fra kriminalforsorgens psykiatriske konsulent med henblik på forelæggelse for Retslægerådet.

**§ 5.** Der skal indhentes et betalingstilsagn fra den visiterende eller betalende myndighed, medmindre anbringelsesstedet er et af kriminalforsorgens udslusningsfængsler eller et hospital.

**§ 6.** Er den dømte omfattet af reglerne om høring af politiet i forbindelse med udgang, skal der indhentes en udtalelse fra politidirektøren i den politikreds, der har behandlet straffesagen, jf. dog stk. 2 og 3.

*Stk. 2.* Ved anbringelse af dømte på psykiatrisk afdeling eller hospital indhentes en udtalelse fra vedkommende statsadvokat, hvis den dømte i den seneste sag eller tidligere er dømt for farlig kriminalitet, herunder forsætlig brandstiftelse eller anden almenfarlig forbrydelse, grovere volds- eller sædelighedsforbrydelse, berigelsesforbrydelse forbundet med vold eller trussel om vold eller i øvrigt for lovovertrædelser af særlig grov eller professionel karakter.

*Stk. 3.* Ved anbringelse af personer, der er idømt straf af fængsel på livstid eller forvaring, følges de regler om høring, der fremgår af kapitel 4 i udgangsbekendtgørelsen.

**§ 7.** Er den dømte på fri fod ved anbringelsen, udfører det kriminalforsorgsområde, hvorunder den dømte skal anbringes, de opgaver, der følger af strafudståelsen, medmindre andet aftales eller er bestemt i denne bekendtgørelse.

*Stk. 2.* Overføres den dømte fra Færøerne Arrest, varetager det kriminalforsorgsområde, hvorunder Kriminalforsorgen på Færøerne hører, de opgaver, der følger af strafudståelsen, medmindre andet aftales eller er bestemt i denne bekendtgørelse.

*Vilkår om tilsyn af kriminalforsorgen ved anbringelse*

**§ 8.** Anbringelse kan betinges af, at den dømte undergiver sig tilsyn af kriminalforsorgen, jf. straffuldbyrdelseslovens § 78, stk. 3.

*Stk. 2.* Fastsættes der vilkår om tilsyn, føres tilsynet af det kriminalforsorgsområde, hvorunder den dømte skal anbringes, medmindre andet aftales.

*Iværksættelse*

**§ 9.** Er den dømte på fri fod, iværksættes straffuldbyrdelsen, når den pågældende er mødt på anbringelsesstedet og har erklæret at ville overholde de fastsatte vilkår.

*Stk. 2.* Er straffuldbyrdelsen allerede iværksat, skal det kriminalforsorgsområde, hvorunder Kriminalforsorgen på Færøerne hører, sørge for, at den dømte overføres til anbringelsesstedet uden ugrundet ophold.

*Tilbageførsel eller overførsel*

**§ 10.** Tilbageførsel eller overførsel til fængsel eller arresthus skal ske uden ugrundet ophold, hvis den dømte

1) anmoder om det, jf. dog § 3, eller

2) er anbragt uden for kriminalforsorgen, og anbringelsesstedet finder, at den dømte ikke længere kan være der, eller

3) er anbragt i et af kriminalforsorgens udslusningsfængsler og bortvises derfra efter bestemmelse af det kriminalforsorgsområde, hvorunder det pågældende udslusningsfængsel er beliggende.

*Stk. 2.* Inden der træffes beslutning om tilbageførsel eller overførsel fra psykiatrisk afdeling eller hospital til fængsel eller arresthus, bør det nøje overvejes, om fornyet ophold i kriminalforsorgens institutioner vil medføre risiko for genopblussen eller forværring af den tilstand, der oprindelig medførte anbringelse i eller overførsel til psykiatrisk afdeling eller hospital.

*Stk. 3.* Tilbageførsel eller overførsel efter stk. 1 foranstaltes af det kriminalforsorgsområde, som varetager de opgaver, der følger af strafudståelsen, jf. § 7. Det kriminalforsorgsområde, hvorunder Kriminalforsorgen på Færøerne hører, skal herefter snarest træffe beslutning om, hvorvidt tilladelsen skal tilbagekaldes, jf. § 11, stk. 1, nr. 1.

*Stk. 4.* Det kriminalforsorgsområde, hvorunder Kriminalforsorgen på Færøerne hører, kan ved vilkårsovertrædelse, jf. straffuldbyrdelseslovens § 78, stk. 4, træffe afgørelse om akut eller midlertidig tilbageførsel eller overførsel. Kriminalforsorgsområdet skal herefter snarest træffe beslutning om, hvorvidt tilladelsen skal tilbagekaldes, jf. § 11, stk. 1, nr. 2.

**§ 11.** Det kriminalforsorgsområde, hvorunder Kriminalforsorgen på Færøerne hører, kan tilbagekalde tilladelsen, når

1) den dømte efter reglerne i § 10, stk. 1, er tilbageført eller overført til fængsel eller arresthus,

2) den dømte kan tilbageføres eller overføres til fængsel eller arresthus efter straffuldbyrdelseslovens § 78, stk. 4, eller

3) formålet med anbringelsen ikke længere er til stede.

*Stk. 2.* Tilbagekaldes en tilladelse til anbringelse i en institution m.v. uden for fængsel eller arresthus, forudsætter anbringelse i eller overførsel til fængsel eller arresthus i Danmark, at betingelserne i straffuldbyrdelseslovens § 21 eller § 24 er opfyldt.

**§ 12.** Inden der efter § 11 træffes afgørelse om tilbagekaldelse af tilladelsen som følge af vilkårsovertrædelse, skal den dømte gøres bekendt med adgangen til at lade sig bistå af andre og have lejlighed til at udtale sig.

*Stk. 2.* Foretages der afhøringer, skal den afhørte have lejlighed til at godkende referatet af sin forklaring, og det skal fremgå af referatet af afhøringen, om godkendelse er sket.

*Stk. 3.* Afhøringer skal overværes af en ansat i det kriminalforsorgsområde, hvorunder Kriminalforsorgen på Færøerne hører.

*Stk. 4.* Der skal gøres notat om den trufne afgørelse. Notatet skal endvidere indeholde en begrundelse for afgørelsen. Begrundelsen skal indeholde en henvisning til de retsregler, afgørelsen er truffet efter, og angive, hvilke hovedhensyn der har været bestemmende for skønnet, ligesom de faktiske omstændigheder, som er tillagt væsentlig betydning for afgørelsen, skal fremgå. Notatet skal endvidere indeholde oplysning om,

1) hvornår afgørelsen er meddelt den dømte,

2) at den dømte er orienteret om, hvilke retsregler afgørelsen er truffet i henhold til, jf. § 24, stk. 3, 1. pkt., jf. § 24, stk. 1, 1. pkt., i forvaltningsloven, som sat i kraft for Færøerne ved anordning nr. 1144 af 22. december 1993, som senest ændret ved anordning nr. 1837 af 8. december 2020, og § 24, stk. 3, 1. pkt., jf. § 24, stk. 1, 1. pkt., i forvaltningsloven, jf. lovbekendtgørelse nr. 433 af 22. april 2014,

3) at den dømte er vejledt om muligheden for at klage til Direktoratet for Kriminalforsorgen, jf. § 13, stk. 1, og om fristen for at indgive klage, jf. § 13, stk. 2, og

4) hvornår fristen for at indgive klage til Direktoratet for Kriminalforsorgen udløber.

*Administrativ klageadgang*

**§ 13.**Følgende afgørelser, der er truffet af det kriminalforsorgsområde, hvorunder Kriminalforsorgen på Færøerne hører, kan påklages til Direktoratet for Kriminalforsorgen:

1) En afgørelse efter straffuldbyrdelseslovens § 78, stk. 1 eller 2, om anbringelse på hospital, i familiepleje, i egnet hjem eller institution i Danmark.

2) Afslag på anbringelse af dømte under 18 år, jf. straffuldbyrdelseslovens § 78, stk. 2.

3) Tilbagekaldelse af tilladelse til anbringelse af dømte, jf. § 11, stk. 1.

*Stk. 2*. Klage til Direktoratet for Kriminalforsorgen skal iværksættes inden to måneder efter, at afgørelsen er meddelt den dømte. Direktoratet for Kriminalforsorgen kan i særlige tilfælde se bort fra denne frist.

*Stk. 3.* Klage til Direktoratet for Kriminalforsorgen har ikke opsættende virkning, medmindre det pågældende kriminalforsorgsområde, jf. stk. 1, eller direktoratet træffer bestemmelse herom.

*Ikrafttræden*

**§ 14.** Bekendtgørelsen træder i kraft den 1. juli 2023.

*Justitsministeriet, den*